Kolme korkeakoulututkintoa ja tunne, ettei koulutus riitä – Tuomas Mattilan haasteisiin viljelijänä kiteytyvät ilmastoystävällistä suuntaa etsivän Suomen ongelmat

Tutkijat peräänkuuluttavat ekologista jälleenrakennusta, joka muuttaisi myös työtä ja ammatteja. Viljelijä Tuomas Mattila on kehittänyt jo pitkään ilmastoystävällisiä menetelmiä maatalouteen.

Viljelijä ja tutkija Tuomas Mattila on erikoistunut kehittämään hiilidioksidia sitovaa viljelyä tilallaan Lohjan Pusulassa.­

Tuomas Mattila iskee lapion peltoon ja nostaa sillä maa-ainesta tutkittavaksi. On kiirastorstai ja aika tarkistaa, miten syksyllä kylvetty luomuruis on talvehtinut Kilpiän tilalla Lohjan Pusulassa. Maa ainakin vihertää, joskin heikosti.